Χοιρινή σπάλα με ντομάτα και γραβιέρα στη γάστρα
H χοιρινή σπάλα μελώνει με το αργό μαγείρεμα και με όλα αυτά τα νοστιμευτικά γίνεται κυριολεκτικά λουκούμι.
2 κιλά σπάλα χοιρινή, χωρίς κόκαλο, 1 1⁄2 κιλό πατάτες, κομμένες κυδωνάτες, 2 κουτ. γλυκού ρίγανη ή θυμάρι ξερό, 1/2 κουτ. γλυκού κουρκουμάς, 2-3 δαφνόφυλλα, 330 ml μπίρα lager, χυμός από 2 λεμόνια, 3 κουτ. σούπας μουστάρδα, 1/2 κονσέρβα (200 γρ.) ντομάτα κονκασέ, 2 σκελίδες σκόρδο, κομμένες σε φέτες, 1/2 κουτ. γλυκού κύμινο, 1/2 κουτ. γλυκού σκόνη κάρι κίτρινο, 1 κουτ. γλυκού ζάχαρη, 400 γρ. γραβιέρα ή κεφαλοτύρι, τα 300 γρ. σε κύβους και τα 100 γρ. τριμμένα, 2 μεγάλες ντομάτες, κομμένες σε χοντρές ροδέλες, 140 ml ελαιόλαδο, αλάτι και πιπέρι φρεσκοτριμμένο ή εκραζέ (σπασμένο στο γουδί)
Για τη χοιρινή σπάλα με ντομάτα και γραβιέρα στη γάστρα ξεκινάμε και βάζουμε στη γάστρα ή σε ταψί το ελαιόλαδο και τις πατάτες, μαζί με αλατοπίπερο, τη μισή  ρίγανη, τον μισό κουρκουμά και τα δαφνόφυλλα. Τα ανακατεύουμε καλά.Σε ένα μπολ αναμειγνύουμε την μπίρα, τον χυμό από τα λεμόνια, τη μουστάρδα και την  ντομάτα κονκασέ.Τα ανακατεύουμε να ομογενοποιηθούν. Ρίχνουμε το μισό μείγμα στις  πατάτες και ανακατεύουμε καλά.Σε μικρότερο μπολ αναμειγνύουμε τα σκόρδα με μπόλικο αλατοπίπερο.Ανοίγουμε  τη σπάλα με ένα μαχαίρι στη μέση, για να ψηθεί πιο εύκολα, και την τοποθετούμε μέσα στο  σκεύος ανάμεσα στις πατάτες.Τρυπάμε με ένα μαχαιράκι τη σπάλα σε διάφορα σημεία και μπήγουμε μέσα τα αλατοπιπερωμένα σκόρδα.Περιχύνουμε τη σπάλα με το υπόλοιπο μείγμα  της μπίρας, αλατοπιπερώνουμε και προσθέτουμε τον υπόλοιπο κουρκουμά, τη ρίγανη, το  κύμινο και το κάρι.Αραδιάζουμε τα κυβάκια του τυριού σε διάφορα σημεία της γάστρας, ανάμεσα στις πατάτες και στη σπάλα.Στρώνουμε από πάνω τις ροδέλες της ντομάτας και πασπαλίζουμε με τη ζάχαρη και την τριμμένη γραβιέρα.Αν έχουμε γάστρα, κλείνουμε το καπάκι κι αν κάνουμε το φαγητό σε ταψί, τότε σκεπάζουμε με  λαδόκολλα.Ψήνουμε αρχικά σε δυνατό φούρνο στους 250°C για μισή ώρα και μετά χαμηλώνουμε τη θερμοκρασία στους 180°C, και αφήνουμε το φαγητό να ψηθεί για περίπου 2 ώρες.Στη 1 1⁄2  ώρα ελέγχουμε πόσο έχει μαλακώσει το κρέας και, αν χρειάζεται να ροδίσει, το ψήνουμε για την υπόλοιπη μισή ώρα ξεσκέπαστο.
Ντομάτα,Τυρί,Χοιρινό